**Retssag i Sønderborg d. 1. juni 2018 vedr. retten til sygedagpenge når man er syg af EHS**

Jeg er uddannet sygeplejerske, og i forbindelse med et jobskifte til hjemmesygeplejen i 2014 blev jeg syg af EHS.

På grund af manglende viden omkring EHS og hvilke konsekvenser det ville få for mit videre arbejdsliv mm. blev jeg opsagt fra min stilling, da jeg stadig var i prøveperioden.

Jeg var herefter sygemeldt i 2 måneder hvorefter jeg i samråd med egen læge blev raskmeldt, og derfor meldte mig ledig hos A-kassen

Efter ca. 2 måneder får jeg afslag på at modtage dagpenge, da A-kassen vurderer at jeg ikke står til rådighed for arbejdsmarkedet når jeg har EHS.

A-kassen sygemelder mig med tilbagevirkende kraft, og jeg ansøger igen kommunen om sygedagpenge.

Jeg får en måned senere svar tilbage fra kommunen, at jeg ikke er berettiget til sygedagpenge, da de anser mig for at stå til rådighed for arbejdsmarkedet – til trods for, at de har fået de samme informationer vedr. EHS som A-kassen har truffet deres afgørelse ud fra.

Jeg søger råd hos min fagforening – uden held – de kan kun oplyse mig om at jeg uheldigvis er endt ”imellem to stole”

Fra efteråret 2014 og indtil jan. 2016 anker jeg begge afgørelse, både vedr. dagpenge og sygedagpenge. Uden held.

Januar 2016 klager jeg til Folketingets Ombudsmand vedr. mit sagsforløb – han sender i april 2016 min klage tilbage til Ankestyrelsen for at få redegjort hvorfor Ankestyrelsen er kommet frem til to modsatrettede afgørelser i samme sag.

Jeg får svar på denne henvendelse fra Ankestyrelsen i oktober 2016, hvor de fortsat fastholder at de tidligere afgørelser er truffet på et korrekt lovmæssigt grundlag.

 Ombudsmanden har givet mulighed for igen at klage over denne afgørelse hvilket jeg gør i dec. 2016 – og jeg får det endelige svar fra Ombudsmanden i april 2017 – hvor han afviser at gøre mere i sagen.

Med baggrund i afgørelsen fra Ankestyrelsen (okt. 2016) beslutter jeg at rette henvendelse til en advokat – Elmer Advokater i Kbh. – de mener at jeg har en sag – og da jeg i maj 2017 får tilkendt retshjælp – er det muligt at stævne Ankestyrelsen – hvilket gøres 29.maj 2017

1. juni skal sagen for retten i Sønderborg.. jeg kan dog ikke selv deltage i retsbygningen (pga. bl.a. trådløse netværk i retsbygningen), men må være med hjemmefra over en telefonlinje – dvs. at jeg kun må deltage i retssagen i det tidsrum hvor jeg selv skal aflægge min vidneforklaring - resten af retssagen får jeg højst sandsynlig ikke lov til at overvære..